
ДО
ОБЩИНСКИ СЪВЕТ
БУРГАС

Д О К Л А Д Н А    З А П И С К А
ОТ ДИМИТЪР НИКОЛОВ –КМЕТ НА ОБЩИНА БУРГАС

ОТНОСНО: Начин на гласуване на проекта на решение, посочен в покана № 19-00-134/24.03.2022 г. от Д-р Бойко Миразчийски – Изпълнителен директор на „УМБАЛ-Бургас“ АД, относно приемане на решение за одобряване на Решението на Съвета на директорите на „УМБАЛ-Бургас“ АД, за увеличаване капитала на търговското дружество и приемане на изменение и допълнение на устава.

УВАЖАЕМИ ОБЩИНСКИ СЪВЕТНИЦИ,

Поради необходимостта от извършване на увеличение капитала и промяна на устава на „УМБАЛ-БУРГАС“ АД, моля, на основание чл. 64, ал. 7 от Правилника за организацията и дейността на общинския съвет, неговите комисии и взаимодействието му с общинската администрация на Община Бургас, да приемете за разглеждане настоящата докладна записка.
В Община Бургас е постъпила покана с вх. № 19-00-134/24.03.2022 г. от д-р Бойко Миразчийски - Изпълнителен директор на "УНИВЕРСИТЕТСКА МНОГОПРОФИЛНА БОЛНИЦА ЗА АКТИВНО ЛЕЧЕНИЕ - БУРГАС" АД („УМБАЛ- БУРГАС” АД), за свикване на извънредно общо събрание на акционерите на дружеството. В поканата е посочено, че извънредното общо събрание ще се проведе на 29.04.2022 г., от 11:00 ч. в кабинета на Изпълнителния директор на дружеството, на адреса на управление на „УМБАЛ - БУРГАС” АД - гр. Бургас, бул. „Стефан Стамболов“  № 73, а при липса на кворум ще се проведе по реда на чл. 227, ал. 3 от Търговския закон на 17.05.2022 г. от 11:00 ч., на същото място и при същия дневен ред. 
Община Бургас инициира свикване на извънредно общо събрание на акционерите на „УМБАЛ-Бургас“ АД  и включване в дневния ред на решение за увеличаване на капитала, чрез издаване на 50 451 броя акции, всяка с номинална стойност от 10 лв., равняващи се на 504 510 лева, които да бъдат записани от Община Бургас, в качеството ѝ на акционер в търговското дружество. След уточняване на сборовете е установено, че предоставените суми са в размер на 494 519,24 лв., от които подлежат на възстановяване 4 лв. – неусвоени средства. Тъй като номинала на една акция е 10 лв., за да се формира броят на акциите, следва увеличението на капитала да е с размер на 494 510 лв., които представляват 49 451 броя акции.
Поканата за свикване на извънредното общо събрание на акционерите на „УМБАЛ-Бургас“ АД е при следния дневен ред:
1. Приемане на решение за увеличаване на капитала на „УМБАЛ-Бургас“ АД;
2. Приемане на решение за изменение и допълнение на устава на „УМБАЛ-Бургас“ АД.
Видно от поканата извънредното общо събрание на акционерите е насрочено за 29.04.2022г., а всички решения, подлежащи на разглеждане, безспорно  са свързани с осигуряването на живота и здравето на гражданите и защитата на особено важни държавни и обществени интереси. Предстоящото заседание на Общински съвет – Бургас ще се проведе на 07.04.2022 г. Ето защо на основание чл. 60, ал. 1 от Административнопроцесуалния кодекс е обосновано допускането на разпореждане за предварително изпълнение на решенията.
Предвид изложеното и на основание чл. 21, ал. 1, т.9 от Закона за местното самоуправление и местната администрация, чл. 19, т.1 и т.4 и чл. 20, т.1 от Наредбата, за условията и реда, за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, предлагам Общински съвет - Бургас да вземе следните

Р Е Ш Е Н И Я:
	
1. Определя Йорданка Бенова- Ананиева – Заместник-кмет „Образование, здравеопазване, социални дейности и младежки политики“, за представител на Община Бургас в извънредното общо събрание, насрочено за 29.04.2022 г., от 11:00 ч. в кабинета на Изпълнителния директор на дружеството, на адреса на управление на „УМБАЛ - БУРГАС” АД - гр. Бургас, бул. „Стефан Стамболов“  № 73, а при липса на кворум за 17.05.2022 г. от 11:00 ч., на същото място и при същия дневен ред. 
2. Оправомощава представителя в общото събрание да гласува по предложения дневен ред, както следва: 
По т. 1 от дневния ред: Приемане на решение за увеличаване на капитала на „УМБАЛ-Бургас“ АД, чрез издаване на 49 451 броя акции, всяка с номинална стойност от 10 лв., равняващи се на 494 510 лева, които да бъдат записани от Община Бургас, в качеството ѝ на акционер в търговското дружество - „ЗА“;
По т. 2 от дневния ред: Приемане на решение за изменение и допълнение на устава на „УМБАЛ-Бургас“ АД, отразяващо увеличението на капитала по горната точка – „ЗА“.
3. На основание чл. 60, ал. 1 от Административнопроцесуалния кодекс допуска предварително изпълнение на решението.

Приложения: Покана за свикване на извънредно общо събрание на акционерите на "УНИВЕРСИТЕТСКА МНОГОПРОФИЛНА БОЛНИЦА ЗА АКТИВНО ЛЕЧЕНИЕ - БУРГАС" АД, ведно с материали за неговото провеждане.

ДИМИТЪР НИКОЛОВ
КМЕТ НА ОБЩИНА БУРГАС

